**ฆาตกรรมบนรถด่วนโอเรียนท์เอกซ์เพรส** (อังกฤษ: Murder on the Orient Express) เป็นภาพยนตร์ลึกลับ/ระทึกขวัญ กำกับและร่วมอำนวยการสร้างโดยเคนเนธ บรานาห์ เขียนบทโดยไมเคิล กรีน โดยอิงจากนวนิยายเรื่อง *Murder on the Orient Express* ของอกาธา คริสตี นำแสดงโดยเคนเนธ บรานาห์, เปเนโลเป กรุซ, วิลเลม เดโฟ, จูดี้ เดนช์, จอห์นนี เดปป์, จอช แกด, เดเรก แจโคบี, เลสลี โอดอม จูเนียร์, มิเชลล์ ไฟฟ์เฟอร์และเดซี ริดลีย์ ภาพยนตร์เข้าฉายในสหรัฐอเมริกาเมื่อวันที่ 10 พฤศจิกายน ค.ศ. 2017

เรื่องย่อ
---------

ภาพยนตร์เปิดเรื่องในช่วงฤดูหนาว ปี ค.ศ. 1934 แอร์กูล ปัวโร นักสืบชาวเบลเยียมไขคดีโจรกรรมในกรุงเยรูซาเลมได้สำเร็จ ก่อนจะเดินทางไปพักผ่อนที่อิสตันบูล แต่เขากลับได้รับโทรเลขเกี่ยวกับคดีจากลอนดอนทำให้เขาต้องรีบเดินทางกลับด้วยรถด่วนโอเรียนท์เอกซ์เพรส โดยได้รับความอนุเคราะห์จากบุค เพื่อนของเขา ขณะอยู่บนรถไฟ ปัวโรพบกับแรตเช็ตต์ นักธุรกิจชาวอเมริกันผู้เชื่อว่าตนกำลังถูกปองร้าย เขาเสนอให้ปัวโรเป็นบอดี้การ์ดของเขา แต่ปัวโรปฏิเสธ ในคืนนั้น ปัวโรได้ยินเสียงแปลก ๆ มาจากห้องของแรตเช็ตต์และเห็นผู้หญิงสวมชุดกิโมโนสีแดงวิ่งหายไปจากทางเดิน ขณะเดียวกัน หิมะถล่มทำให้รถไฟตกราง

เช้าวันต่อมา ปัวโรพบว่าแรตเช็ตต์ถูกฆ่าตาย มีบาดแผลถูกแทง 12 แผล เขากับบุคจึงร่วมกันสืบคดี ทั้งสองพบหลักฐานหลายอย่างที่บ่งชี้ว่าฆาตกรลงมือคนเดียว ด้านคุณนายฮับบาร์ดซึ่งห้องติดกับแรตเช็ตต์บอกปัวโรว่าเมื่อคืน เธอเห็นผู้ชายอยู่ในห้องของเธอ ต่อมาปัวโรพบเบาะแสที่เชื่อมโยงแรตเช็ตต์กับคดีลักพาตัวเดซี อาร์มสตรอง โดยตัวตนที่แท้จริงของแรตเช็ตต์คือคาสเซตติ โจรลักพาตัวที่จับเดซี ลูกสาวของผู้พันจอห์นและโซเนีย อาร์มสตรองไปเรียกค่าไถ่ เมื่อครอบครัวอาร์มสตรองยอมจ่ายเงินค่าไถ่ พวกเขากลับพบว่าเดซีถูกฆ่าตาย ทำให้โซเนียเสียใจมากจนแท้งลูกและเสียชีวิต ส่วนจอห์นตัดสินใจยิงตัวตาย ด้านซูซาน คนรับใช้ของครอบครัวอาร์มสตรองถูกจับกุม แต่เธอฆ่าตัวตาย ก่อนที่ผลการสืบสวนจะพบว่าเธอเป็นผู้บริสุทธิ์

ปัวโรพบหลักฐานสำคัญ เช่น ผ้าเช็ดหน้าที่ปักตัวอักษร "H", ชุดกิโมโนสีแดงและเครื่องแบบพนักงานรถไฟ หลังสอบปากคำผู้โดยสารทุกคน ปัวโรพบว่าทั้งหมดมีความเชื่อมโยงกับคดีลักพาตัวอาร์มสตรอง ขณะปัวโรคุยกับแมรี เดเบแนม เขาถูกดร. อาร์บุธนอตยิงก่อนที่บุคจะมาช่วยไว้ได้

ปัวโรรวบรวมข้อมูลทั้งหมดแล้วเสนอออกมาเป็น 2 ทฤษฎี หนึ่งคือมีฆาตกรปลอมตัวเป็นพนักงานรถไฟเข้ามาฆ่าแรตเช็ตต์ก่อนจะหลบหนีไป สองคือผู้โดยสารทุกคนเป็นฆาตกร เพราะต่างได้รับผลกระทบจากคดีลักพาตัวอาร์มสตรองทั้งสิ้น โดยมาสเตอร์แมนเคยร่วมรบกับจอห์นก่อนจะมาเป็นพ่อบ้านตระกูลอาร์มสตรอง, ดร. อาร์บุธนอตเคยเป็นพลแม่นปืนใต้บังคับบัญชาของจอห์น เขาจงใจยิงให้ปัวโรบาดเจ็บเพื่อปกป้องแมรี คนรักของเขาให้พ้นจากข้อกล่าวหา, เคาน์เตสอันเดรนยี (ชื่อเดิม เฮเลนา โกลเดนเบิร์ก) ภรรยาของเคานต์อันเดรนยีเป็นน้องสาวของโซเนียและน้าของเดซี, เจ้าหญิงดราโกมิรอฟฟ์เป็นแม่ทูนหัวของโซเนีย, แมรีเคยเป็นผู้ดูแลเดซีและเธอคือผู้หญิงที่สวมชุดกิโมโนสีแดง, ชมิดท์เคยเป็นแม่ครัวตระกูลอาร์มสตรอง, มาร์เกซเป็นหนี้บุญคุณจอห์น เพราะเขาช่วยเหลือธุรกิจของมาร์เกซ, พีลาร์เคยเป็นพยาบาลของเดซี, บิดาของแม็คควีนเคยเป็นอัยการเขตที่ทำผิดพลาดด้วยการสั่งฟ้องซูซานในข้อหาฆ่าคนตาย, มิเชลเป็นพี่ชายของซูซาน, ฮาร์ดแมนเคยเป็นตำรวจที่คบหากับซูซานและตัวตนที่แท้จริงของคุณนายฮับบาร์ดคือ ลินดา อาร์เดน นักแสดงยอดฝีมือซึ่งเป็นแม่ของโซเนียและยายของเดซี เธอเป็นคนวางแผนทั้งหมด โดยให้ผู้โดยสารทุกคนยกเว้นเคาน์เตสอันเดรนยีซึ่งป่วยแทงแรตเช็ตต์จนตายแล้วทิ้งหลักฐานต่าง ๆ ไว้เพื่อให้ดูเหมือนว่ามีฆาตกรเพียงคนเดียว

เมื่อรถไฟกลับมาเดินทางอีกครั้ง ปัวโรตัดสินใจบอก "ทฤษฎีแรก" แก่ตำรวจด้วยเห็นว่าแรตเช็ตต์สมควรได้รับผลกรรมที่เขาก่อ ภาพยนตร์จบลงเมื่อปัวโรลงจากรถไฟที่สถานี ก่อนจะพบว่ามีผู้แจ้งข่าวว่าต้องการให้เขาไปสืบคดีฆาตกรรมบนเรือในแม่น้ำไนล์

นักแสดง
-------

* เคนเนธ บรานาห์ รับบท แอร์กูล ปัวโร
* เปเนโลเป กรุซ รับบท พีลาร์ เอสตราวาดอส
* วิลเลม เดโฟ รับบท เกอร์ฮาร์ด ฮาร์ดแมน
* จูดี้ เดนช์ รับบท เจ้าหญิงดราโกมิรอฟฟ์
* จอห์นนี เดปป์ รับบท แรตเช็ตต์
* จอช แกด รับบท เฮคเตอร์ แม็คควีน
* เดเรก แจโคบี รับบท เอ็ดเวิร์ด มาสเตอร์แมน
* เลสลี โอดอม จูเนียร์ รับบท ดร. อาร์บุธนอต
* มิเชลล์ ไฟฟ์เฟอร์ รับบท คุณนายฮับบาร์ด
* เดซี ริดลีย์ รับบท แมรี เดเบแนม
* มาร์วาน เคนซารี รับบท ปิแอร์ มิเชล
* โอลิเวีย โคลแมน รับบท ฮิลเดอการ์ด ชมิดท์
* เซอร์เกย์ โพลูนิน รับบท เคานต์อันเดรนยี
* ลูซี บอยน์ตัน รับบท เคาน์เตสอันเดรนยี
* มานูเอล การ์เซีย-รัลโฟ รับบท บีเนียมิโน มาร์เกซ
* ทอม เบตแมน รับบท บุค

การผลิต
-------

เมื่อเดือนธันวาคม ค.ศ. 2013 ทเวนตีท์เซนจูรีฟอกซ์ประกาศจะสร้างภาพยนตร์เรื่อง *Murder on the Orient Express* อีกครั้ง หลังเคยมีการสร้างมาแล้วในปี ค.ศ. 1974 และ ค.ศ. 2001 ในเดือนมิถุนายน ค.ศ. 2015 ฟอกซ์วางตัวให้เคนเนธ บรานาห์ทำหน้าที่ผู้กำกับภาพยนตร์เรื่องนี้ ต่อมาในเดือนพฤศจิกายน ปีเดียวกัน มีการเปิดเผยว่าบรานาห์จะรับบทแอร์กูล ปัวโร นักสืบผู้เป็นตัวละครนำในเรื่อง และได้ไมเคิล กรีนมาทำหน้าที่ผู้เขียนบทภาพยนตร์ การถ่ายทำเริ่มในเดือนพฤศจิกายน ค.ศ. 2016 ในสหราชอาณาจักร และในประเทศมอลตา การถ่ายทำเสร็จสิ้นในเดือนพฤษภาคม ค.ศ. 2017

ภาคต่อ
------

เดือนพฤษภาคม ค.ศ. 2017 เคนเนธ บรานาห์แสดงความสนใจในการสร้างภาคต่อหาก *ฆาตกรรมบนรถด่วนโอเรียนท์เอกซ์เพรส* ประสบความสำเร็จ ในเดือนพฤศจิกายน ค.ศ. 2017 ทเวนตีท์เซนจูรีฟอกซ์ประกาศว่ากำลังพัฒนาภาคต่อซึ่งดัดแปลงจากนวนิยาย *Death on the Nile* โดยมีไมเคิล กรีนกลับมารับหน้าที่เขียนบท ร่วมกับบรานาห์ที่กลับมารับหน้าที่กำกับและแสดงบทปัวโร ในเดือนกรกฎาคม ค.ศ. 2020 มีการประกาศวันเข้าฉายของ *Death on the Nile* เป็นวันที่ 23 ตุลาคม ค.ศ. 2020 แต่ต่อมาในเดือนมีนาคม ค.ศ. 2021 ดิสนีย์ได้ประกาศเลื่อนวันฉาย *Death on the Nile* ออกไปเป็นวันที่ 11 กุมภาพันธ์ ค.ศ. 2022

อ้างอิง
-------

1. ↑  "Murder on the Orient Express". *Movie Kapook*. สืบค้นเมื่อ November 15, 2017.
2. ↑  "Murder on the Orient Express". British Board of Film Classification. สืบค้นเมื่อ October 22, 2017.
3. 1 2  "Murder on the Orient Express (2017)". *Box Office Mojo*. สืบค้นเมื่อ June 15, 2018.
4. ↑  McNary, Dave (December 12, 2013). "Fox Remaking 'Murder on the Orient Express' (EXCLUSIVE)". *Variety*. สืบค้นเมื่อ November 25, 2015.
5. ↑  "Murder on the Orient Express: watch Johnny Depp and Kenneth Branagh in first trailer". *The Guardian*. June 1, 2017. สืบค้นเมื่อ August 22, 2017.
6. ↑  Geier, Thom (June 16, 2015). "Kenneth Branagh in Talks to Direct Agatha Christie's 'Murder on the Orient Express' (Exclusive)". *TheWrap*. สืบค้นเมื่อ July 11, 2015.
7. ↑  McNary, Dave (November 20, 2015). "Kenneth Branagh to Direct, Star in 'Murder on the Orient Express' Remake". *Variety*. สืบค้นเมื่อ November 25, 2015.
8. ↑  Daniels, Nia (November 22, 2016). "Murder on the Orient Express starts filming". *The Knowledge*. สืบค้นเมื่อ November 22, 2016.
9. ↑  Daniels, Nia (November 15, 2016). "Murder on the Orient Express sets up UK shoot". KFTV. สืบค้นเมื่อ November 22, 2016.
10. ↑  "Filming of 'Murder on The Orient Express' begins in Valletta". *TVM News*. March 4, 2017. คลังข้อมูลเก่าเก็บจากแหล่งเดิมเมื่อ 2017-03-10. สืบค้นเมื่อ August 22, 2017.
11. ↑  "'Murder on the Orient Express' Star Kenneth Branagh Wants to Make More Poirot Movies". *Entertainment Weekly*. May 4, 2017. สืบค้นเมื่อ May 31, 2017.
12. ↑  Kit, Borys (November 20, 2017). "'Murder on the Orient Express' Sequel in the Works (Exclusive)". *The Hollywood Reporter*. สืบค้นเมื่อ November 30, 2017.
13. ↑  Rubin, Rebecca (July 23, 2020). "'Star Wars' Films, 'Avatar' Sequels Pushed Back a Year in Disney Release Calendar Shakeup". *Variety*. สืบค้นเมื่อ July 23, 2020.`{{cite news}}`: CS1 maint: url-status (ลิงก์)
14. ↑  D'Alessandro, Anthony (March 23, 2021). "Disney Shifts 'Black Widow' & 'Cruella' To Day & Date Release In Theaters And Disney+, Jarring Summer Box Office". *Deadline Hollywood*. เก็บจากแหล่งเดิมเมื่อ March 23, 2021. สืบค้นเมื่อ March 23, 2021.

แหล่งข้อมูลอื่น
---------------

* เว็บไซต์ทางการ
* *Murder on the Orient Express* ที่อินเทอร์เน็ตมูวีเดตาเบส
* *Murder on the Orient Express* ที่บ็อกซ์ออฟฟิศโมโจ
* *Murder on the Orient Express* ที่เมทาคริติก
* *Murder on the Orient Express* ที่สยามโซน